Sophie Løhde (V), 2009-03-17:
Lad mig starte med at fastslå, at Venstres grundholdning er, at vi som samfund skal tage det lige så alvorligt at få en psykisk lidelse som det at få en fysisk lidelse.
Af samme årsag har det også været et essentielt omdrejningspunkt for Venstre, at vi for det første fik udvidet den samlede behandlingskapacitet i såvel voksen- som børne- og ungdomspsykiatrien, og at vi for det andet fik indført en behandlingsret, som sikrede, at man fik muligheden for at vælge et privat behandlingstilbud, et privat alternativ, hvis det offentlige ikke kunne levere behandling inden for 2 måneder.
Behandlingsretten i psykiatrien, også kaldet for det udvidede frie sygehusvalg, er allerede i fuld gang med at blive indført i dele af psykiatrien i forhold til børn og unge, og i 2010 tager vi så hul på næste fase, der udvider behandlingsretten til også at omfatte voksenpsykiatrien.
For Venstre er det i sig selv en vigtig milepæl, at området nu bliver kraftigt opprioriteret økonomisk, og at mennesker med sindslidelser nu også får glæde af det udvidede frie sygehusvalg.
Sidstnævnte er jo tilsyneladende også en opfattelse, der efterhånden er bred opbakning til her i Folketinget, selv om oppositionen jo først langt om længe nu har indset det positive i et udvidet frit sygehusvalg, som de ellers til daglig kæmper imod.
Derfor er vi jo selvfølgelig også glade for, at den rituelle modstand, som oppositionen ellers har imod det frie valg, ikke har stået i vejen for, at vi nu i fællesskab sikrer en hurtigere behandling for psykiatriske patienter. Når det så er sagt, skal det samtidig understreges, at en behandlingsret og herunder det udvidede frie valg også forudsætter, at der for det første tilvejebringes de midler, som muliggør målsætningen, at der for det andet er den nødvendige kapacitet til stede, og at der for det tredje er tale om et reelt valg, såfremt det offentlige ikke kan tilbyde behandling, altså det vil sige, at der rent faktisk findes relevante private tilbud på området.
Indirekte kan man sige, at de to første punkter sådan set er to sider af samme sag.
Siden 2003 har regeringen og satspuljepartierne da også afsat betydelige ekstra ressourcer til børne- og ungdomspsykiatrien, således at kapaciteten kan opbygges og ventetiderne nedbringes.
Herudover har samme forligsgruppe af partier jo også tilført voksenpsykiatrien ekstra ressourcer, ligesom vi i år og årene fremover tilfører 850 mio. kr. til regionernes gradvise kapacitetsopbygning i forbindelse med indførelsen af en udvidet behandlingsret for voksne.
Men Rom blev som bekendt ikke bygget på en dag, og vi kan heller ikke løse udfordringen med en hurtig behandlingsret med et snuptag, hvor gerne vi end ville gøre det her fra Folketinget.
Det er en proces, der kræver mange ressourcer og store anstrengelser, ikke kun af den økonomiske slags, men også af de varme hænder og hoveder fra de læger, psykologer og sygeplejersker, som arbejder i psykiatrien.
For netop rekruttering og fastholdelse af kvalificeret personale er ligesom i det øvrige sundhedsvæsen en helt særlig udfordring for psykiatrien, og derfor er det jo også afgørende, at de ressourcer, som er til stede i dag, og som tilføres, anvendes bedst muligt.
Men mens vi jo også fokuserer her på løsningerne af udfordringerne i voksenpsykiatrien, synes jeg også, at det er væsentligt at kigge på de resultater, som vi allerede nu har fået skabt i børne- og ungdomspsykiatrien.
De viser jo tydeligt, hvordan det er lykkedes at nedbringe ventetiderne til undersøgelse og behandling.
For at antallet af psykisk syge børn og unge på venteliste for første gang i årevis falder, selv om henvisningerne i samme periode er steget, mener vi i Venstre er en succeshistorie.
Konkret er faldet fra den 1. april sidste år til februar 2009 på 6 pct., og det skal ses i lyset af, at antallet af henvisninger i samme periode er steget med 17 pct.
Så hvis vi sammenligner med sidste år, hvor over halvdelen ventede mere end 2 måneder, viser den nye positive udvikling, at det nu er under halvdelen af de syge børn og unge, der må vente i mere end 2 måneder.
Vi er bestemt ikke i mål, men målet er i syne forude, og det synes jeg at vi skal anerkende, ligesom vi skal anerkende, at resultaterne, som vi allerede nu har skabt i børne- og ungdomspsykiatrien, viser, at det er muligt også at skabe nogle betydelige resultater i psykiatrien.
Men det kræver som sagt en fælles indsats, ikke mindst for regionerne, der jo bærer et stort ansvar for, at vi kan nå det samlede mål.
I den kommende tid er det jo derfor også vigtigt, at regionerne ikke fortsætter med at gå over grænsen i forhold til antallet af sengelukninger i psykiatrien.
For som Sundhedsstyrelsen også har peget på, er der jo tværtimod behov for, at regionerne udbygger den stationære kapacitet med hovedvægt på et større antal specialiserede senge parallelt med, at vi selvfølgelig også skal have indgået de aftaler med de private behandlingstilbud, som også kan leve op til kvaliteten.
I forhold til sidstnævnte kan jeg ikke lade være med at nævne, at jeg måske er en lille smule forundret, eller at vi i Venstre er en lille smule forundret over, at landets regioner har været så sløve med at få nogle aftaler på plads med de private i børne- og ungdomspsykiatrien.
Vi er i hvert fald ikke imponeret over det arbejde, som Danske Regioner har lagt for dagen med at tilrettelægge og udarbejde aftaler med private og selvejende institutioner, hospitaler og klinikker, hvor man simpelthen er kommet alt for sent i gang, vel at mærke på trods af at man haft god tid til at komme i gang.
For at processen nu ikke gentager sig her i forbindelse med implementeringen af det kommende lovforslag, som bliver fremsat senere på måneden, om udvidet behandlingsret for voksne, som jo skal træde i kraft den 1. januar 2010, er vi i Venstre også meget optaget af, at der bliver fulgt op på regionernes arbejde, således at der ikke udvikler sig nye sovepuder i det politiske system omkring aftaleindgåelsen.
Jeg skal på vegne af Venstre, Socialdemokratiet, Dansk Folkeparti, Socialistisk Folkeparti, De Konservative, Det Radikale Venstre og Liberal Alliance fremsætte følgende: Forslag til vedtagelse »Folketinget opfordrer regeringen til at følge op på den kommende indførelse af de udvidede patientrettigheder på psykiatriområdet, så mennesker med psykiske lidelser sikres hurtig og sammenhængende behandling, herunder - at følge op på, hvilke initiativer regionerne har iværksat eller planlægger at iværksætte i forbindelse med den kommende indførelse af udvidet ret til behandling i voksenpsykiatrien og orientere Folketinget herom i efteråret 2009, - at følge regionernes arbejde med at tilrettelægge og udarbejde aftaler med private eller selvejende hospitaler, klinikker m.v., inden det kommende lovforslag om udvidet behandlingsret for voksne træder i kraft 1. januar 2010, - at opfordre regionerne til at øge antallet af relevante personalegrupper, herunder psykologer, som kan indgå i den tvær- og flerfaglige behandling i psykiatrien og supplere de begrænsede lægefaglige ressourcer, og - at der årligt, indtil ordningen er økonomisk fuldt indfaset, i april måned gives en redegørelse til Folketinget om kapaciteten på området.«